Doložka vplyvov 
na verejné financie, obyvateľstvo, zamestnanosť, podnikateľské prostredie a životné prostredie

I. Odhad dopadov na verejné financie
Navrhovaný materiál a jeho realizácia v programovom období 2007-2013 zakladá nároky na spolufinancovanie zo štátneho rozpočtu ako aj z iných verejných zdrojov (najmä z rozpočtov obcí a VÚC) ako z doplnkových zdrojov k fondom EÚ. Miera spolufinancovania z prostriedkov štátneho rozpočtu a iných verejných zdrojov vychádza zo stratégie financovania štrukturálnych fondov a Kohézneho fondu na programové obdobie 2007-2013, schválenej uznesením vlády SR č. 834/2006 zo dňa 8. októbra 2006.
Celková alokácia z ERDF vyčlenená na Regionálny operačný program (ďalej len „ROP“) predstavuje 1 445 mil. EUR na celé programové obdobie 2007-2013 v bežných cenách. Predpokladané dopady na verejné financie vychádzajú z finančného plánu ROP a navrhovanej miery kofinancovania z verejných zdrojov SR. Finančná spoluúčasť prijímateľov z verejného sektora predstavuje 5 % na projekt. 
ROP bude mať pravdepodobne dopad na verejné financie v súvislosti so zabezpečením činností štruktúr zapojených do riadenia a implementácie ROP. Implementácia projektov relatívne malého rozsahu v celkovej súhrnnej výške 1,445 mld. EUR predpokladá zvýšené nároky na zainteresované administratívne kapacity v súvislosti s plnením povinností vyplývajúcich z príslušných nariadení ES. 

II. Odhad dopadov na obyvateľov, hospodárenie podnikateľskej sféry a iných právnických osôb 
Globálnym cieľom ROP je „zvýšenie dostupnosti a kvality občianskej infraštruktúry a posilnenie vybavenosti miest a obcí“, čo predpokladá pozitívny dopad na obyvateľstvo a zvyšovanie kvality jeho života. ROP na roky 2007-2013 sa zameriava na jeden z najdôležitejších determinantov kvality života obyvateľstva, ktorým je vybavenosť územia, resp. sídiel širokým spektrom zariadení regionálnej infraštruktúry, s ohľadom na splnenie súčasných kvalitatívnylch štandardov a ich vyváženú dostupnosť. ROP je prierezovým operačným programom zameraným na rozvoj občianskej infraštruktúry v oblasti školstva, sociálnej sféry, kultúry, pamiatkovej starostlivosti a infraštruktúry záchranných služieb a tiež infraštruktúry ciest II. a III. triedy, miestnych komunikácií, infraštruktúry sídiel a cestovného ruchu. Oblasť regionálnej infraštruktúry výrazne ovplyvňuje kvalitu ľudských zdrojov ako jeden z hlavných faktorov konkurencieschopnosti ekonomiky a atraktívnosti územia pre lokalizáciu investícií. 
Napĺňanie uvedeného cieľa bude prispievať k dosahovaniu cieľa strategickej priority NSRR Infraštruktúra a regionálna dostupnosť, ktorým je „zvýšenie hustoty vybavenia regiónov infraštruktúrou a zvýšenie efektívnosti s ňou súvisiacich služieb“.
ROP nie je primárne orientovaný na podporu podnikateľského sektora a preto predpokladaný vplyv na hospodárenie podnikateľskej sféry a iných právnických osôb spočíva najmä v posilňovaní konkurencieschopnosti regiónov SR prostredníctvom rozvoja ich miestnej a regionálnej infraštruktúry.

III. Analýza vplyvov na životné prostredie
Opis priebehu prípravy, posudzovania a hodnotenia
Za účelom posúdenia environmentálnych aspektov navrhovaných intervencií ROP, ako strategického dokumentu s celoštátnym dosahom, bolo so zreteľom na podporu trvalo udržateľného rozvoja vykonané strategické environmentálne hodnotenie podľa zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov. Uvedený zákon je plne v súlade so smernicou 2001/42/ES Európskeho parlamentu a Rady z 27. júna 2001 o posudzovaní účinkov určitých plánov a programov na životné prostredie. V rámci uvedeného procesu boli zisťované a vyhodnocované priame a nepriame vplyvy navrhovanej stratégie ROP na životné prostredie.
Procedurálny postup strategického environmentálneho hodnotenia bol vykonaný v súlade so zákonom č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov. Externým spracovateľom bola v termíne do 14. decembra 2006 vypracovaná Správa o hodnotení strategického dokumentu ROP, ktorá bola následne postúpená Ministerstvu životného prostredia SR (ďalej len „MŽP SR“). Uvedená správa bola verejne prerokovaná 15. januára 2007. Odborne spôsobilá osoba určená MŽP SR vypracovala v termíne do 29. januára 2007 k tejto správe odborný posudok, na základe ktorého bolo dňa 14. februára 2007 vypracované záverečné stanovisko z posúdenia ROP ako strategického dokumentu s celoštátnym dosahom, ktoré obsahovalo odporúčanie pre schvaľujúci orgán t.j. pre vládu SR prijať ROP.
Správa o hodnotení strategického dokumentu ROP (ďalej len „správa“) v jednotlivých kapitolách uvádza:
•	základné údaje o obstarávateľovi, tj. o MVRR SR, ktoré je Riadiacim orgánom pre ROP 
•	základné údaje o ROP ako o strategickom dokumente s celoštátnym dosahom 
•	základné údaje o súčasnom stave životného prostredia dotknutého územia (cieľ Konvergencia v podmienkach SR) 
•	základné údaje o predpokladaných vplyvoch na životné prostredie vrátane vplyvov na zdravie obyvateľstva 
•	navrhované opatrenia na prevenciu, elimináciu, minimalizáciu a čo najvyššiu kompenzáciu každého významného nepriaznivého vplyvu realizácie navrhovaného strategického dokumentu na životné prostredie a zdravie obyvateľstva 
•	dôvody pre výber zvažovaných alternatív a popis toho, ako bolo vykonané vyhodnotenie vrátane ťažkostí s poskytovaním potrebných informácií, ako napr. technické nedostatky alebo neurčitosti, ktoré sa vyskytli pri zostavovaní požadovaných informácií 
•	návrh monitorovania environmentálnych vplyvov vrátane vplyvov na zdravie obyvateľstva
•	pravdepodobne významné cezhraničné environmentálne vplyvy vrátane vplyvov na zdravie obyvateľstva
•	netechnické zhrnutie poskytovaných informácií.
Správa ďalej uvádza, že v prípade realizácie ROP nenastanú výrazné pozitívne zmeny v oblastiach životného prostredia, ktoré sú predmetom zvýšenej pozornosti a v ktorých sa prejavuje potreba zlepšiť ich súčasný stav, prekonať zaostávania za vyspelými krajinami EÚ alebo zabezpečiť plnenie záväzkov a požiadaviek a implementáciu opatrení vyplývajúcich z právnych predpisov EÚ v oblasti životného prostredia, tj. v oblasti environmentálnej infraštruktúry a ochrane biodiverzity, prírody a krajiny. Zlepšenie nastane v kvalite života obyvateľstva prostredníctvom vybudovania, resp. dobudovania regionálnej infraštruktúry, nepriamo tak pozitívne pôsobí na celkový zdravotný stav obyvateľstva. Zlepšenie teda nastane v kvalite ľudských zdrojov čo prispieva pozitívne k sociálnemu pilieru udržateľného rozvoja. Vzhľadom na navrhované priority a zamerania podporovaných aktivít je vzťah ROP k environmentálne obzvlášť dôležitým oblastiam iba nepriamy, priamo sa môže dotýkať najviac aktivít v rámci projektov cestovného ruchu.
V zmysle správy sa ďalej konštatuje, že ROP podporuje predovšetkým oblasti, ktoré spadajú do vecnej príslušnosti regionálnych a miestnych samospráv. Vzhľadom na skutočnosť, že podporované typy aktivít, skupiny oprávnených prijímateľov a ostatné relevantné obsahové náležitosti ROP boli stanovené na základe princípu partnerstva v spolupráci so zástupcami regionálnych a miestnych štruktúr (samosprávne kraje a ZMOS), možno konštatovať, že ROP sleduje napĺňanie regionálnych a miestnych stratégií obsiahnutých v strategických dokumentoch samospráv.
Vplyvy ROP na životné prostredie boli hodnotené prostredníctvom princípov a kritérií udržateľného rozvoja a vzhľadom na charakter ROP a jeho orientáciu na opatrenia na skvalitnenie podmienok života obyvateľov je systém opatrení na prevenciu, elimináciu, minimalizáciu a kompenzáciu vplyvov na životné prostredie a zdravie orientovaný na zabezpečenie optimalizácie realizácie jednotlivých aktivít vo vzťahu k cieľom trvaloudržateľného rozvoja. Uvedená správa navrhla nasledovné opatrenia: 
1)	zabezpečiť dôslednú realizáciu posudzovania vplyvov na životné prostredie na úrovni jednotlivých činností/projektov v súlade so zákonom č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov
2)	dôsledne sledovať aspekt udržateľnosti podporovanej aktivity pri rozhodovaní vo výbere projektov
3)	pri rozhodovaní vo výbere projektov sledovať vyváženosť lokálnych, regionálnych a nadregionálnych efektov projektov s cieľom preferencie kumulatívnych a synergických efektov
4)	pri rozhodovaní vo výbere projektov podporiť integráciu finančných prostriedkov v horizontálnej aj vertikálnej úrovni (vytváranie PPP, mikroregionálnych združení a pod.)
5)	zabezpečiť transparentnosť
6)	zefektívniť a zjednodušiť administráciu prípravy a realizácie projektov z hľadiska dostupnosti a prístupu k informáciám.
Závery
Jednotlivé navrhnuté opatrenia boli posúdené a spracovateľ ROP ich v možnej miere akceptoval. V súlade s čl. 9, ods. 1, písmeno b smernice 2001/42/ES boli úvahy o environmenálnych aspektoch zapracované do nasledovných východísk pre ROP, ktoré sú podrobnejšie rozpracované na úrovni Programového manuálu ROP a interných manuálov procedúr zainteresovaných subjektov:
1)	projekty realizované v rámci ROP sú individuálne posudzované z hľadiska vplyvov na životné prostredie (napr. minimálne už na úrovni stavebného konania)
2)	stratégia výberu podporovaných operácií výchádza z koncentračného princípu uplatňovaného v územnej a tematickej rovine, ale v aj v ekonomickej rovine v záujme podpory udržateľných a perspektívnych projektových zámerov
3)	synergické efekty pri smerovaní podpory prostredníctvom ROP sú zabezpečené prostredníctvom zastúpenia sociálno-ekonomických partnerov (iných riadiacich orgánov, územných samospráv atď.) na príprave výziev, definovaní výberových kritérií (prostredníctvom členstva v Monitorovacom výbore pre ROP) a výberovom procese oprávnených operácií
4)	smerovanie podpory prostredníctvom ROP predovšetkým v oblasti cestovného ruchu a trvalo udržateľného mestského rozvoja integruje finančné prostriedky územne aj tematicky. Projektové zámery viacerých subjektov, predovšetkým obcí, sú realizované na princípe 1 prijímateľ + partneri.
5)	transparentnosť a informovanie verejnosti o realizácii operačného programu je súčasťou komunikačného plánu Riadiaceho orgánu pre ROP. Na základe skúseností zo skráteného programového obdobia 2004-2006 je záujmom Riadiaceho orgánu pre ROP vopred definovať jednoznačné kritériá pre územné a tematické smerovanie podpory, realizovať transparentný výberový proces za účasti širokého spektra sociálno-ekonomických partnerov a priebežne poskytovať aktuálne informácie o vývoji programu predovšetkým prostredníctvom Internetu.
6)	navrhované mechanizmy realizácie podpory prostredníctvom ROP využívajú vo veľkej miere elektronickú komunikáciu so žiadateľom, resp. prijímateľom čím dochádza k skráteniu lehôt a znižovaniu administratívnej náročnosti implementačných procedúr. Uvedené aspekty sú koordinované CKO v snahe zjednodušiť a zefektívniť procesy na úrovni všetkých operačných programov.
Súčasťou ROP je aj  proces monitorovania, ktorý bude koordinovaný Monitorovacím výborom pre ROP. Pre proces monitorovania vplyvov na životné prostredie je možné využiť synergické efekty s procesom monitorovania fondov EÚ na úrovni jednotlivých projektov, ktoré sa uskutočňujú prostredníctvom IT monitorovacieho systému. Zdrojom údajov pre monitorovací proces sú predovšetkým informácie agregované z úrovne projektov až na úroveň operačného programu. Výročné správy schvaľované Monitorovacím výborom pre ROP sú sprístupňované na internetovej stránke Riadiaceho orgánu pre ROP. Účasťou zástupcov MŽP SR a zástupcov mimovládneho sektora v Monitorovacom výbore pre ROP vytvára Riadiaci orgán pre ROP podmienky pre činnosť uvedených subjektov v súvislosti so sledovaním prípadných environmentálnych dopadov realizácie ROP a dopadov na zdravie obyvateľstva. 
Z hodnotenia vplyvov ROP nevyplynul jeho jednoznačný pozitívny ale ani negatívny environmentálny prímos po celkovej implementácii. Z tohto dôvodu sa nepredpokladá, že realizáciou aktivít v rámci ROP dôjde k zhoršeniu alebo zlepšeniu životného prostredia nielen v okolitých štátoch ale ani v susedných štátoch.
Správa predpokladá, že implementácia ROP bude vyžadovať zvýšenie kapacít na úrovni riadenia a implementácie. ROP kladie vysoké nároky na kvalifikačné, organizačné a riadiace kapacity ľudských zdrojov samosprávy a štátnej správy na všetkých hierarchických úrovniach.
K spracovanej správe sa dňa 15. januára 2007 uskutočnilo verejné prerokovanie. Príspevky účastníkov verejného prerokovania smerovali k realizácii ROP, pričom k samotnej správe neboli vznesené žiadne pripomienky alebo návrhy. 
MŽP SR v zmysle zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov určilo spracovateľa posudku k Správe o hodnotení strategického dokumentu ROP zo zoznamu odborne spôsobilých osôb na posudzovanie vplyvov na životné prostredie.
Posudok pre vydanie stanoviska podľa zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov bol zameraný na proces posudzovania vplyvov na životné prostredie a Správu o hodnotení strategického dokumentu ROP. Posudok bol vypracovaný dňa 29. januára 2007 a odoslaný spracovateľovi záverečného stanoviska (MŽP SR). Posudok v záveroch uvádza, že Správa o hodnotení strategického dokumentu ROP spĺňa požiadavky vyplývajúce zo zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov a konštatuje, že realizácia opatrení obsiahnutých v dokumente ROP v prípade dodržania preventívnych opatrení na minimalizáciu negatívnych dôsledkov realizácie zámeru bude v súlade s platnými normami a kritériami humánno-environmentálnej únosnosti a udržateľného rozvoja. Negatívne efekty sú minimalizovateľné až eliminovateľné, resp. kompenzovateľné v zmysle navrhovaných opatrení a podmienok na ich vylúčenie alebo zníženie. V posudku sa odporúča vydať kladné stanovisko posudzujúceho orgánu so stanovením podmienok a opatrení na vylúčenie alebo zníženie negatívnych vplyvov implementácie ROP. Výsledky procesu posudzovania vplyvov na životné prostredie boli zapracované do ROP v spolupráci s odborom posudzovania vplyvov na životné prostredie MŽP SR.
Záverečné stanovisko k procesu posudzovania vplyvov na životné prostredie bolo vydané MŽP SR dňa 14. februára 2007. Uvedené stanovisko obsahuje odporúčania schváliť ROP ako strategický dokument s celoštátnym dosahom.  
Kompletná dokumentácia k procesu posudzovania vplyvov na životné prostredie je dostupná na Riadiacom orgáne pre ROP. Záverečné stanovisko MŽP SR z procesu posudzovania vplyvov na životné prostredie vo vzťahu k ROP ako strategickému dokumentu s celoštátnym dosahom bolo uverejnené na internetovej stránke MVRR SR a na stránke www.enviroportal.sk.

IV. Odhad dopadov na zamestnanosť
Materiál predpokladá pozitívny dopad na zamestnanosť. Intervenciami do infraštruktúry sa podporí atraktivita územia pre investorov a tvorbu pracovných miest. Realizáciou projektov operačného programu sa očakáva možnosť vzniku nových pracovných miest predovšetkým v stavebnom sektore a aj v oblasti cestovného ruchu. Nepriame dopady je možné charakterizovať z hľadiska synergických účinkov ostatných operačných programov, ktorých aktivity budú pozitívnym spôsobom vplývať na podnikateľské prostredie a tým aj podporu zamestnanosti.

V. Analýza vplyvov na podnikateľské prostredie
Prostredníctvom realizácie jednotlivých prioritných osí ROP sa zvýši vybavenosť a dostupnosť územia zariadeniami regionálnej infraštruktúry čo je jedným zo základných predpokladov pre trvalo udržateľný rozvoj regiónov a tým aj podnikateľského prostredia.